อากู๋แกรมมี่ เกี่ยวอะไรกับ ปลาทาโร
ทาโร มีโปรตีนจากเนื้อปลา..ปลาอะไร? คำตอบก็คือ ปลาหน้าดิน (ปลาที่อาศัยอยู่ตามพื้นท้องทะเล) จำพวกปลาไล้กอ ปลาดาบ และปลาฤาษี  โดยการนำมาบดและผ่านกระบวนการล้างน้ำเพื่อแยกไขมันและส่วนประกอบที่ไม่ต้องการอื่นๆออกไป  ให้เหลือแต่ โปรตีนไมโครไฟบริล ที่ทำให้เนื้อปลามีคุณสมบัติในการสร้างเจล กลายเป็น Surimi (เนื้อปลาทะเลบด)  ก่อนจะแปรรูปไปเป็นผลิตภัณฑ์ต่างๆ เช่น ปูอัด ลูกชิ้น และในที่นี้ก็คือปลาสวรรค์ทาโร  แล้วเจ้าของปลาสวรรค์ทาโรคือใคร?
27 ม.ค. 2561

อากู๋แกรมมี่ เกี่ยวอะไรกับ ปลาทาโร / โดย ลงทุนแมน
ทาโร มีโปรตีนจากเนื้อปลา..ปลาอะไร?
คำตอบก็คือ ปลาหน้าดิน (ปลาที่อาศัยอยู่ตามพื้นท้องทะเล)
จำพวกปลาไล้กอ ปลาดาบ และปลาฤาษี
โดยการนำมาบดและผ่านกระบวนการล้างน้ำเพื่อแยกไขมันและส่วนประกอบที่ไม่ต้องการอื่นๆออกไป
ให้เหลือแต่ โปรตีนไมโครไฟบริล ที่ทำให้เนื้อปลามีคุณสมบัติในการสร้างเจล กลายเป็น Surimi (เนื้อปลาทะเลบด)
ก่อนจะแปรรูปไปเป็นผลิตภัณฑ์ต่างๆ เช่น ปูอัด ลูกชิ้น และในที่นี้ก็คือปลาสวรรค์ทาโร
แล้วเจ้าของปลาสวรรค์ทาโรคือใคร?
เจ้าของปลาสวรรค์ทาโรก็คือ บริษัท พรีเมียร์ มาร์เก็ตติ้ง จำกัด (มหาชน) หรือที่หลายคนรู้จักชื่อในตลาดหลักทรัพย์ PM
บริษัท พรีเมียร์ มาร์เก็ตติ้ง จำกัด (มหาชน) ทำธุรกิจจัดจำหน่ายและเป็นตัวแทนจำหน่ายสินค้าอุปโภคและบริโภค
ปัจจุบันปลาสวรรค์ทาโรมีส่วนแบ่งตลาด 70-75% ของตลาดปลาเส้น หรือคิดเป็น 6-7% ของตลาดขนมขบเคี้ยว เป็นอันดับ 3 รองจาก เลย์ 18% และ เถ้าแก่น้อย 9%
แต่ใครจะรู้ในอดีต พรีเมียร์ มาร์เก็ตติ้ง เคยทำธุรกิจนิตยสาร ผลิตรายการโทรทัศน์ และเกือบจะต้องปิดตัวลง
บริษัท พรีเมียร์ มาร์เก็ตติ้ง จำกัด ก่อตั้งโดย คุณสุวิทย์ และคุณเสรี โอสถานุเคราะห์ พี่น้องรุ่นที่ 3 แห่งเครือโอสถสภา
นอกจาก โอสถสภา แล้ว คุณสุวิทย์และคุณเสรี ได้ร่วมกันทำธุรกิจส่วนตัว ก่อตั้ง พรีเมียร์กรุ๊ป แยกออกมา โดยเริ่มจาก
พรีเมียร์ ซัพพลาย ในปี พ.ศ. 2517 (ปัจจุบันคือบริษัท พรีเมียร์ เอ็นเตอร์ไพรซ์ จำกัด (มหาชน))
พรีเมียร์ โพรดักส์ ในปี พ.ศ. 2518 (ปัจจุบันคือบริษัท พรีเมียร์ โพรดักส์ จำกัด (มหาชน))
และพรีเมียร์ มาร์เก็ตติ้ง ในปี พ.ศ. 2520
จุดเริ่มต้นของบริษัทมาจากคุณสุวิทย์ที่มีบริษัทในเครือแล้วสองแห่ง ต้องการสนับสนุนคนหนุ่มให้เปิดกิจการใหม่ๆเพิ่มโดยจะช่วยเหลือด้านเงินทุนส่วนกิจการนั้นให้ดูแลเองทั้งหมด
และคนหนุ่มที่ว่าก็คือกรรมการผู้จัดการคนแรกของพรีเมียร์มาร์เก็ตติ้ง ไพบูลย์ ดำรงชัยธรรม หรือ อากู๋ แห่งจีเอ็มเอ็ม แกรมมี่ นั่นเอง
“อยากทำอะไรก็ทำ ท่านจะออกทุนให้หมด” นี่คือประโยคที่อากู๋ได้รับ
อากู๋ ในวัย 28 ปี เลยเสนอแผนงานขึ้นทั้งหมดสามส่วน คือ ทำหนังสือ โฆษณา และการจัดจำหน่าย จึงได้เกิดเป็นพรีเมียร์มาร์เก็ตติ้ง
เริ่มแรกในส่วนของงานโฆษณาที่ภายหลังออกไปจัดรายการโทรทัศน์ด้วยนั้นเป็นไปด้วยดี แต่ส่วนของการทำหนังสือนั้นไม่ง่าย
อากู๋ ออกนิตยสารรายเดือน รายสัปดาห์ และหนังสือพ็อกเก็ตบุ๊กอีกหลายเล่ม แต่ด้วยความอ่อนประสบการณ์ในเรื่องสายส่ง หรือการจัดจำหน่าย ประกอบกับการลงทุนทำหนังสือรายสัปดาห์ต้องใช้เงินทุนมหาศาลทำให้บริษัทขาดทุนอย่างหนัก
และที่เป็นปัญหาไม่แพ้กันคือ ด้านการจัดจำหน่าย เพราะไม่มีสินค้าจัดจำหน่าย และทางพรีเมียร์ก็ไม่มีนโยบายลงทุนผลิตสินค้าเอง ทำให้บริษัทไม่มีเครดิต ไม่มีสินค้ามีชื่อตัวใดอยากให้จัดจำหน่าย
อากู๋จึงแก้ปัญหาโดยเอาขนมตามท้องตลาดทั่วไปมาทำแพ็กเกจจิ้งใหม่แล้วนำออกจำหน่ายและทำการตลาดเอง
ด้วยวิธีนี้ทำให้เกิดสินค้าสองชิ้นที่แตกต่างกันสุดขั้ว
สินค้าชิ้นแรกคือ “ดั๊ฟฟี่ โจ๊ก” ขนมปังปี๊บ ที่ถูกนำมาใส่กล่อง พร้อมใส่การ์ตูนเป็นของแถม
อากู๋ใช้แผนการตลาด อัดโฆษณา ทำกิจกรรมส่งเสริมการขาย แต่ผลออกมาคือเจ๊งไม่เป็นท่าและบริษัทยิ่งขาดทุนขึ้นไปอีก
ชิ้นที่สองเกิดจากการเห็นขนมปลาเส้นในไต้หวัน จึงไปดึงนักธุรกิจชาวไต้หวันมาร่วมทุนตั้งโรงงานผลิตในเมืองไทย สินค้าชิ้นนี้คือ ปลาสวรรค์ทาโร ซึ่งแตกต่างจากชิ้นก่อน เพราะติดตลาดและมียอดขายถึงเดือนละล้าน
หลังจากทำงานอยู่กับพรีเมียร์มาร์เก็ตติ้งเกือบ 7 ปี ในที่สุดอากู๋ก็ขอลาออกเพื่อมาตั้งบริษัทแกรมมี่ ในปี พ.ศ.2526
นับตั้งแต่นั้นมา เวลาผ่านไปแล้ว 35 ปี ขนมทาโรได้อยู่คู่กับเด็กไทยมาแล้วเกือบทุกคน
รายได้ของ บริษัท พรีเมียร์ มาร์เก็ตติ้ง จำกัด (มหาชน)
ปี 2558 รายได้ 4,222 ล้านบาท กำไร 433 ล้านบาท
ปี 2559 รายได้ 4,082 ล้านบาท กำไร 345 ล้านบาท
เรื่องของปลาสวรรค์ทาโรนี้คงสอนอะไรเราได้หลายอย่าง
อย่างแรกคือ ที่มาและจุดเริ่มต้นของทาโร
ของที่ดูเหมือนธรรมดาในตอนแรก ถ้าเราจับมันมาแสดงและนำเสนอ ในรูปแบบที่น่าสนใจให้คนอื่นเห็น มันก็สามารถเปล่งประกายได้ เหมือน ปลาสวรรค์ทาโร
เรื่องที่สองคือ คนที่ประสบความสำเร็จมีชื่อเสียงอย่าง อากู๋ แกรมมี่ ก็เคยเป็นพนักงานธรรมดาที่ทำหน้าที่หลายอย่างในบริษัท
ถ้าวันนี้เราเป็นพนักงานในบริษัท อย่าเกี่ยงงานว่าจะทำแต่อย่างนั้นอย่างนี้
ไม่มีใครรู้หรอกว่าสิ่งที่เราจะได้ทำหลายๆอย่าง อาจจะกลายเป็นประสบการณ์ให้เราเติบโตในอนาคต
และอากู๋ก็คงใช้ประสบการณ์หลายอย่างจากตอนนั้นมาบริหารบริษัทแกรมมี่
ย้อนกลับไปเมื่อ 35 ปีที่แล้ว ถ้าไม่มีทาโรในวันนั้น ก็อาจจะไม่มีแกรมมี่ในวันนี้ก็เป็นได้..
———————-
<ad> งานแข่งขัน ประชันไอเดียนวัตกรรมทางธุรกิจที่จะเปลี่ยนการใช้ชีวิตของคนในสังคม
“InnovBiz 2018: Better Life, Better Society”
สุดยอดไอเดียจากเด็กรุ่นใหม่ ที่รวบรวมเอาปัญหาของกลุ่ม First Priority มาแก้ไข และพบ Guest Speaker ที่จะมาแชร์ประสบการณ์การช่วยเหลือผู้พิการทางสายตา
4 กุมภาพันธ์ 2561 ตั้งแต่เวลา 9:00 - 13:00 น. ที่ห้องออดิทอเรียม ศูนย์ประชุมอุทยานวิทยาศาสตร์แห่งประเทศไทย (สวทช.) (ใน มธ.รังสิต)
ลงทะเบียนฟรี!!! ได้ที่ 
เฟซบุ๊ค 
———————-
Reference
-
-
-
-
-รายงานประจำปี 2559 บริษัท พรีเมียร์ มาร์เก็ตติ้ง จำกัด (มหาชน)